РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину,туризам и енергетику

11 Број 06- 2/157-12

24. октобар 2012. године

Б е о г р а д

ЗАПИСНИК

2. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ,

ОДРЖАНЕ 18. СЕПТЕМБРА 2012. ГОДИНЕ

Седница је почела у 13,15 часова.

Седницом је председавала Александра Томић, председник Одбора.

Поред председника, седници су присуствовали чланови Одбора: Драгомир Ј. Карић, Миодраг Николић, Зоран Бабић, Иван Јовановић, Кенан Хајдаревић, Славица Савић и Велимир Станојевић.

Седници су присуствовали заменици чланова Одбора Мујо Муковић и Бојана Божанић (заменик члана Одбора Ненада Поповића).

Седници нису присуствовали чланови Одбора: Душан Петровић, Мирко Цветковић, Бошко Ристић, Петар Шкундрић, Ивица Тончев, Ненад Поповић и Радојко Обрадовић.

Седници су, на позив председника, присуствовали: Горан Петковић, државни секретар у Министарству финансија и привреде; Александар Љубић, државни секретар у Министарству финансија и привреде; Рената Пинџо, помоћник министра финансија и привреде; Мирјана Филиповић, помоћник министра енергетике, развоја и заштите животне средине, и Неда Мијатовић Бојановић, шеф Одсека за правне и економске послове у области електроенергетике у Министарству енергетике, развоја и заштите животне средине.

На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о изменама и допунама Закона о туризму;

2. Разматрање Предлога закона о изменама и допунама Закона о приватизацији;

3. Разматрање Предлога закона о изменама и допунама Закона о енергетици.

Пре разматрања утврђених тачака дневног реда, Одбор је већином гласова усвојио записник прве седнице Одбора.

Прва тачка дневног реда - **Разматрање Предлога закона о изменама и допунама Закона о туризму**

Одбор је разматрао Предлог закона о изменама и допунама Закона о туризму у начелу и поднео Извештај Народној скупштини.

У уводним напоменама Горан Петковић, државни секретар у Министарству финансија и привреде, је истакао да је у склопу мера рационализације предложено укидање Националне туристичке развојне корпорације, накнаде за полагање теоријског дела стручног испита за туристичке водиче и пратиоце и туристичке накнаде. Предложеним променама би се омогућила уштеда у републичком буџету, смањили намети на предузетништво и омогућио његов развој.

У дискусији, народни посланици су изнели ставове, мишљења и предлоге у вези предложених измена и допуна Закона. Изнето је мишљење да су предложене козметичке измене и да решења која се сад мењају није требало раније ни уводити. Постојеће решење које се односи на квалификације за чланове комисије за полагање практичног дела испита за туристичке водиче треба да остане, а не да се брише из Закона. Истакнуто је да је важно имати регулисане односе у области туризма и решавати конкретне проблеме са којима се свака општина сусреће. Треба размислити да ли је боље увести паушални порез који би на годишњем нивоу плаћали сви они који издају смештај уместо садашње боравишне таксе. Тиме би се осигурала сигурност планирања прихода, а можда и већа наплата, посебно у туристичким местима. Истакнуто је и да се предложеним изменама жели постићи консолидација финансијског сектора и олакшавање функционисања привреде.

Поводом дискусије, представници Министарства финансија и привреде су рекли да се због буџетских уштеда, које су у овом тренутку приоритет, укида Национална развојна туристичка корпорација, али да она треба да постоји када буде боља финансијска ситуација у земљи. Комисија за туристичке водиче ће бити и даље врло квалификована. Усмени испити ће бити замењени регуларним тестовима, које ће саставити најстручнији људи за поједине области које су предмет испита. Истакли су да накнаде које се укидају никад нису наплаћиване, јер су требале да ступе на снагу 1. јануара 2013. године.

У дискусији су учествовали Александра Томић, Иван Јовановић, Бојана Божанић, Горан Петковић и Рената Пинџо.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о туризму у начелу.

За известиоца Одбора на седници Народне скупштине одређена је Александра Томић, председник Одбора.

Друга тачка дневног реда - **Разматрање Предлога закона о изменама и допунама Закона о приватизацији**

Одбор је разматрао Предлог закона о изменама и допунама Закона о приватизацији у начелу и поднео Извештај Народној скупштини.

У уводним напоменама, Александар Љубић, државни секретар у Министарству финансија и привреде, је истакао да се предложеним изменама омогућава да се сва средства остварена од продаје капитала у поступку приватизације у којима је спроведено реструктурирање уплаћују на уплатни рачун буџета Републике Србије. Средства за рад Агенције за приватизацију, као и средства за измиривање трошкова продаје у поступку приватизације, обезбеђивала би се у буџету Републике Србије, чиме би се обезбедила већа контрола и рационалније трошење средстава.

Народни посланик Иван Јовановић је поставио питање да ли је разматрано укидање Агенције за приватизацију, пошто је остао мали број субјеката које је могуће приватизовати.

Одговарајући на постављено питање, Александар Љубић, државни секретар у Министарству финансија и привреде, је рекао да се Агенција за приватизацију бави, сем пословима продаје капитала и имовине субјеката приватизације, контролом спровођења поступка приватизације из претходних година, пословима стечајног управника, пословима повереништва над предузећима где је поступак приватизације раскинут, ради њихове припреме за поновни поступак приватизације, као и пословима над предузећима која послују са већинским државним и друштвеним капиталом. Сагледаће се начин да ли посао Агенције за приватизацију може да се рационализује.

У дискусији су учествовали Иван Јовановић и Александар Љубић.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о приватизацији у начелу.

За известиоца Одбора на седници Народне скупштине одређена је Александра Томић, председник Одбора.

Трећа тачка дневног реда - **Разматрање Предлога закона о изменама и допунама Закона о енергетици**

Одбор је разматрао Предлог закона о изменама и допунама Закона о енергетици у начелу и поднео Извештај Народној скупштини.

У уводним напоменама, Мирјана Филиповић, помоћник у Министарству енергетике, развоја и заштите животне средине, је рекла да је предложено укидање Агенције за енергетску ефикасност и маркирање нафтиних деривата како би се спречили нелегални токови трговине дериватима нафте.

Народни посланик Иван Јовановић је поставио питање колико је планирана уштеда са обележавањем деривата нафте.

Одговарајући на постављено питање, Мирјана Филиповић, помоћник у Министарству енергетике, развоја и заштите животне средине, је рекла да би маркирањем нафтних деривата остварили велике уштеде и да би то имало позитиван ефекат на републички буџет. Анализа потрошње нафтних деривата из 2010. године показује да би спречавањем 5% робе да уђе у нелегалне токове остварили повећање средстава у буџету од 50 милиона евра.

Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о енергетици у начелу.

За известиоца Одбора на седници Народне скупштине одређена је Александра Томић, председник Одбора.

Седница је закључена у 13,50 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Душан Лазић др Александра Томић